Farg‘ona mutasaddilari Andijon bilan chegaradagi postlarni qachon ochadi?

Ikki viloyatni Asaka va Quva tumanlaridan o‘tuvchi asosiy yo‘li va Shahrixon-Quva yo‘li blokpost bilan berkitilgan bo‘lib, ikki viloyat aholisi uchun umuman teskari bo‘lgan Bo‘ston-Yozyovon chegarasi ochiq xolos.
Transportda Yozyovon tomon bilan Farg‘onaga o‘tish yoki Farg‘onadan Andijonga kelish – 150 kilometr aylanib o‘tish deganidir.

Aholi murojaatlarini o‘rganish maqsadida ikkala joyga borib guvoh bo‘ldikki, yo‘llar beton to‘siqlar bilan berkitib qo‘yilgan, ikki viloyat o‘rtasida transport harakati deyarli to‘xtatilgan.
15 avgustdan so‘ng chegaralardagi Andijon viloyatiga qarashli blok postlar olib tashlangan bo‘lib, faqat Farg‘ona viloyati tomonidan qo‘yilgan postlar qolibdi.
Farg‘ona viloyati postlarida xizmat vazifasini olib borayotgan Milliy gvardiya xizmatchilari va Quva SEOM xodimlari postlarni olib tashlash haqida qaror chiqmaganini aytishdi.

 Aholi transport qatnovi yo‘qligi sabab chegaraga kelib jamoat transportidan tushadi va blok postdan o‘tib, narigi tomonda turgan avtoulovga chiqadi. Oqibatda ortiqcha ovoragarchiliklar yuzaga kelmoqda. Pishiqchilik paytida bog‘bon va tadbirkorlar yetishtirgan mevalari va mahsulotlarini olib o‘tishda qiyinchilikka to‘g‘ri kelishmoqda.

Asaka–Quva chegarasidagi holat bilan tanishdik. Blok postga yaqinlashishimiz bilan Asaka tomonidagi yo‘lning ikki tomoni taksilar bilan to‘la ekan. Odamlar chegaraga yaqinlashganida avtomashinadan tushadi va ikki blokpost orasidagi 100 metrlik masofani bosib o‘tib, narigi viloyat taksichilarining avtouloviga o‘tiradi.
Andijon tomon postni olib tashlagan. Farg‘ona tomonda turgan post xodimlari «yuqori»dan kelgan buyruqqa asosan ishlashayotganini aytishdi.
«Bu yerni berkitishgani bilan boshqa «ob'yezd» yo‘llardan baribir qatnov bo‘lyapti. Men uyimni oldida o‘tira olmayapman, texnika ko‘p o‘tyapti-da. Odamlar sarson bo‘lyapti», – deydi yo‘lovchilardan biri.
«Biz hozir manavi yerga kelib, mana tushib, u yog‘iga yuz metr yurib, yana taksiga chiqib ketyapmiz. Farg‘onalikman. Kasalxonadagi singlimni ko‘rgani ketyapman. Zarur bo‘lgani uchun o‘tadi-da odamlar. Yoki hali viloyatlar o‘rtasidagi qatnovlar tiklanmadimi?» – deydi boshqa bir yo‘lovchi.

Shahrixon–Quva yo‘lida ham xuddi shu ahvol. U yerda yo‘l berk va Farg‘ona tomonda blokpost ishlab turibdi. Aholi vakillari holatdan hayron ekanini bildirishdi.
Ma'lumot uchun, Andijon va Namangan viloyatlarni bog‘lab turuvchi yo‘llarga qo‘yilgan har ikki viloyatning blok postlari olib tashlangan.

Aholi vakillari Farg‘ona viloyati mutasaddilaridan noqulayliklar tug‘dirayotgan muammoli holatni bartaraf qilishlarini so‘ramoqda.
                                                                                            Elmurod Ermatov,

Ahrorbek Yoqubjonov